חבל נחלתו כא נח
סימן נח - האם מגיעה הנחה

שאלה 
סטודנט התחיל ללמוד באוניברסיטה ושילם מקדמה של 3000 שקל (שנת לימודים עולה כ-11 אלף שקל) וקיבל כרטיס סטודנט. לאחר מספר שבועות החליט להפסיק את לימודיו. עתה, לאחר שהפסיק ללמוד מתקיים מופע בו ניתנת הנחה על כרטיס – בהצגת כרטיס סטודנט. האם הוא זכאי להנחה?

תשובה 
א. הכרטיס אינו סיבה להנחה, אלא עיסוקו של מחזיקו מקנה לו את ההנחה. וכשם שעשר שנים לאחר שסיים להיות סטודנט לא מגיעה לו הנחה, וכשם שאינו יכול להעביר את כרטיס ההנחה לאחרים כך אינו זכאי כעת להנחה.

ב. אילו ההנחה היתה ניתנת מחמת תשלומיו, כיון ששילם הוא זכאי להנחה עפ"י גובה תשלומיו. אולם ההנחה ניתנת מחמת שהוא עתה סטודנט שהם אוכלוסי' מועדפת או בעלי הכנסה נמוכה וכד'. בקיצור ישנו הסכם של הנחה לסטודנטים אבל לא למחזיקי כרטיס סטודנט. כרטיס הסטודנט הוא רק ראיה על כך שמחזיקו היה סטודנט, אבל אינו מוכיח שהוא עתה סטודנט.

ג. דוגמא לדבר בהלכות איסור והיתר: ישראלית אשת כהן. בזמן שהיא אשתו היא זכאית לאכול בתרומה נתגרשה אינה אוכלת בתרומה. ילדה ממנו ילד אפילו נתגרשה אוכלת בתרומה.

ד. יש מועדוני קניות שאדם רוכש כרטיס וזה מקנה לו הנחות, למועדון לא משנה מי מציג את הכרטיס וזוכה להנחה, הכרטיס נועד לעודד קניות. ולכן אם הוא גורם שאדם נוסף יקנה זה משתלם למוכר שהקים את המועדון. המקרה בשאלה אינו כזה ולכן מן הראוי לא להשתמש בכרטיס ההנחה ולשלם מחיר מלא על ההופעה1.
חבל נחלתו כא